CELEX: 32012D0818
Language: da
Date: 2012-12-19 00:00:00
Title: 2012/818/EU, Euratom: Kommissionens gennemførelsesafgørelse af 19. december 2012 om bemyndigelse af Danmark til for visse transaktioners vedkommende at beregne grundlaget for de egne momsindtægter på basis af en tilnærmelsesvis vurdering (meddelt under nummer C(2012) 9551)

21.12.2012   
            
            
               DA
            
            
               Den Europæiske Unions Tidende
            
            
               L 352/61
            
         KOMMISSIONENS GENNEMFØRELSESAFGØRELSE
   af 19. december 2012
   om bemyndigelse af Danmark til for visse transaktioners vedkommende at beregne grundlaget for de egne momsindtægter på basis af en tilnærmelsesvis vurdering
   (meddelt under nummer C(2012) 9551)
   (Kun den danske udgave er autentisk)
   (2012/818/EU, Euratom)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til traktaten om oprettelse af Det Europæiske Atomenergifællesskab,
   under henvisning til Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (1), særlig artikel 13, og
   ud fra følgende betragtninger:
   
               (1)
            
            
               I henhold til artikel 370 i Rådets direktiv 2006/112/EF af 28. november 2006 om det fælles merværdiafgiftssystem (2) kan de medlemsstater, som pr. 1. januar 1978 lagde afgift på de transaktioner, der er opført i bilag X, del A, fortsætte med at gøre det; disse transaktioner skal tages med i beregningen af grundlaget for momsindtægterne.
            
         
               (2)
            
            
               I henhold til artikel 371 i direktiv 2006/112/EF kan de medlemsstater, som pr. 1. januar 1978 fritog de transaktioner, der er opført i bilag X, del B, fortsætte med at fritage dem på de betingelser, der var gældende i hver af de berørte medlemsstater på samme dato; disse transaktioner skal tages med i beregningen af grundlaget for momsindtægterne.
            
         
               (3)
            
            
               Danmark har anmodet Kommissionen om bemyndigelse til at anvende en tilnærmelsesvis vurdering ved beregning af grundlaget for de egne momsindtægter, da man ikke er i stand til at foretage en præcis beregning af grundlaget for de egne momsindtægter i forbindelse med de transaktioner, der er omhandlet i nr. 2) i del A og nr. 10) i del B i bilag X til direktiv 2006/112/EF. En sådan beregning ville medføre en administrativ byrde, som vil være urimelig i forhold disse transaktioners indvirkning på Danmarks samlede momsindtægtsgrundlag. Danmark er i stand til at beregne grundlaget på basis af en tilnærmelsesvis vurdering af disse kategorier af transaktioner. Danmark bør derfor bemyndiges til at beregne grundlaget for de egne momsindtægter på basis af tilnærmelsesvise vurderinger i overensstemmelse med artikel 6, stk. 3, andet led, i forordning (EØF, Euratom) nr. 1553/89.
            
         
               (4)
            
            
               Af hensyn til gennemsigtigheden og retssikkerheden er det hensigtsmæssigt at gøre denne bemyndigelse tidsbegrænset.
            
         
               (5)
            
            
               Foranstaltningerne i denne afgørelse er i overensstemmelse med udtalelse fra Det Rådgivende Udvalg for Egne Indtægter —
            
         VEDTAGET DENNE AFGØRELSE:
   Artikel 1
   Danmark bemyndiges til fra den 1. januar 2012 at beregne grundlaget for de egne momsindtægter på basis af en tilnærmelsesvis vurdering for følgende kategorier af transaktioner, som er opført i bilag X til direktiv 2006/112/EF:
   
               1)
            
            
               Offentlige radio — og fjernsynsforetagenders ikke-kommercielle virksomhed (del A, nr. 2)).
            
         
               2)
            
            
               Befordring af personer (del B, nr. 10)).
            
         Artikel 2
   Denne afgørelse anvendes fra den 1. januar 2012 til den 31. december 2016.
   Artikel 3
   Denne afgørelse er rettet til Kongeriget Danmark.
   
      Udfærdiget i Bruxelles, den 19. december 2012.
      
         
            På Kommissionens vegne
         
         Janusz LEWANDOWSKI
         
            Medlem af Kommissionen
         
      
   
   
      (1)  EFT L 155 af 7.6.1989, s. 9.
   
      (2)  EUT L 347 af 11.12.2006, s. 1.